ЩIыпIэ жыжьэ къикIа хьэщIэхэр
«Iуащхьэмахуэ и щыгу щагъэзащIэ къафэхэр» III дунейпсо IуэрыIуатэ фестивалым хэтыну Къэбэрдей-Балъкъэрым къеблэгъа «The Halili-Cruze Dance Company» къэфакIуэ ансамблыр (Филиппинхэм къикIащ) щыхьэщIащ Шэджэм районым. Махъсымэрэ лъэпкъ макъамэхэмкIэ зыпежьа хьэщIэхэм щIэщыгъуэ ящыхъуащ щIыналъэм щызекIуэ хабзэхэр.
Гупыр щыIащ Кулиев Къайсын и унэ-музейм. Абыхэм щыгъуазэ защIащ цIыхубэ усакIуэм и гъащIэр къызэрекIуэкIам. Псом хуэмыдэу яфIэгъэщIэгъуэнар Кулиевым и IэдакъэщIэкIхэр Индием зэрынэсарщ. Бысымхэми къыхагъэщащ къэрал лэжьакIуэ Ганди Индирэ ар усакIуэ нэхъыфI дыдэу илъытэу зэрыщытар.
ХьэщIэхэм Кулиев Къайсын и фэеплъым удз гъэгъахэр тралъхьащ, унэ-музейм щIыхьэхэм я Iуэху еплъыкIэр зратхэ тхылъым ансамблым и унафэщI Халили Ширли тхыгъэ кIэщI къринащ. Бзылъхугъэм къыхигъэщаращи, ялъэгъуа, зэхахахэм езыми и гупым дежкIи мыхьэнэшхуэ яIэщ.
Филиппинхэм къикIахэм концерт щатащ Шэджэм къалэ ЩэнхабзэмкIэ и унэм. Абыхэм ягъэлъэгъуащ дунейпсо фестиваль Iэджэм нэхъыфIу къыщалъыта къафипщI, Штраус Иоганн и макъамэм щIэту ягъэхьэзыра балет теплъэ-гъуэри филиппинхэм я лъэпкъ къэфэкIэхэри яхэту.
Хамэ къэрал къикIахэм Шэджэм псыкъелъэхэм зыщаплъыхьащ, ди лъэпкъ шхыныгъуэхэм щыщ зыIуагъэхуащ.
КIАРЭ Элинэ.
